text: Infostander væltede: Kommune sigtes for uagtsomt manddrab
  08 november 2017 kl. 12.11
  Direktøren for teknik- og miljøforvaltningen i Horsens Kommune sigtet efter sag, hvor 81-årig blev ramt af infostander og døde.
  I en sag, hvor en 81-årig mand på tragisk vis døde, da en infostander væltede, kan kommunen nu muligvis blive stillet til ansvar.
  Ifølge Horsens Folkeblad har Sydøstjyllands Politi valgt at sigte Horsens Kommune for uagtsomt manddrab.
  - Sigtelsen er rettet mod direktøren for teknik- og miljøforvaltningen, da han som juridisk ansvarlig står til ansvar på vegne af kommunen, siger vicepolitiinspektør Lars Peter Madsen til avisen.
  Infostanderen væltede 22. april i år i Søndergade i Horsens. Manden døde senere af sine kvæstelser, skriver Horsens Folkeblad.
  Det vides ikke, hvor længe der går, inden anklagemyndigheden tager stilling til, om der skal rejses tiltale mod kommunen.
  Kommunaldirektør Peter Sinding Poulsen kaldet hele episoden for en "forfærdelig ulykke, der aldrig burde kunne ske."
  Nu afventer kommunens sagens videre forløb.
  - Der er ikke andet, vi kan gøre lige nu. Med sigtelsen ændrer spillet sig, så vi pludselig er part på en mere alvorlig måde end hidtil, så vi nu skal have en advokat med, når vi taler med politiet, siger han til avisen.
  